Adam Tas maak weer geskiedenis | Maroela Media
Adam Tas maak weer geskiedenis deur die eerste Afrikaanse musikant te word wat ‘n iTune Sessions-album uitbring. Foto: Verskaf.
Adam het verlede jaar die gewildste Afrikaanse kunstenaar op iTunes geword, en dit het gemaak dat hy ‘n ekslusiewe plek in die iTunes Sessions-ateljee gekry het. Hy sluit hom aan by ‘n groep kunstenaars wat groot name soos Belinda Carlisle, Coldplay, Blondie en Thirty Seconds to Mars insluit.
Die album gaan akoestiese weergawes bevat van sewe van sy grootste treffers, onder meer In die huis waar stilte woon, Skilpadtepel, Draadloos-dae, ‘n Man soos my pa en Reën. Hy beplan ook om later vanjaar ‘n album vry te stel waarop hy hulde aan die legendariese country-sanger Johnny Cash gaan bring, en as ‘n voorsmakie daarvan, het hy besluit om Cash se treffer God’s gonna cut you down, in te sluit.
Volgens Ernst Kleinhans, die algemene bestuurder van Adam se platemaatskappy, Select Musiek, is hierdie album nie net ‘n deurbraak vir Adam nie, maar vir Afrikaanse musiek in die algemeen. Hy beskou dit as ‘n voorreg om Afrikaans deur musiek te bevorder en hy hoop dat dit die eerste van vele sulke opnames sal wees.
Die Sessions-album sal aanstaande week bekendgestel word, maar voorafbestellings, met twee snitte ingesluit, kan reeds geplaas word.
Wonderlik. Baie geluk Adam. Sterkte met die optrede. Ek kan nie wag vir jou CD met Johnny Cash se huldeblyk nie.
Baie geluk! Geniet jou musiek n hond uit n bos! Sterkte vir al die optredes die jaar! Wag vir daai “tribute”!